Document ID: 32006R1945

NÕUKOGU MÄÄRUS (EÜ, EURATOM) nr 1945/2006,
11. detsember 2006,
millega muudetakse määrust (EMÜ, Euratom, ESTÜ) nr 495/77, millega määratakse kindlaks ametnike kategooriad, kellel on õigus saada hüvitist regulaarse valves olemise eest, ning nimetatud hüvitise andmise tingimused ja määrad
EUROOPA LIIDU NÕUKOGU,
võttes arvesse Euroopa Ühenduse asutamislepingut,
võttes arvesse Euroopa ühenduste ametnike personalieeskirju ja ühenduste muude teenistujate teenistustingimusi, mis on sätestatud määrusega (EMÜ, Euratom, ESTÜ) nr 259/68, (1) eriti personalieeskirjade artikli 56b teist lõiku,
võttes arvesse ettepanekut, mille komisjon esitas pärast nõupidamist personalieeskirjade komiteega,
ning arvestades, et määrust (EMÜ, Euratom, ESTÜ) nr 495/77 (2) tuleks muuta, et viia see vastavusse muutuva vajadusega regulaarse valvesolekuteenuse järele Euroopa institutsioonides,
ON VASTU VÕTNUD KÄESOLEVA MÄÄRUSE:
Artikkel 1
Määrust (EMÜ, Euratom, ESTÜ) nr 495/77 muudetakse järgmiselt.
1.
Artikli 1 lõike 1 esimene lõik asendatakse järgmisega:
“Ametnikel,
-
kellele makstakse töötasu teadusuuringute ja investeeringute assigneeringutest ning kes töötavad Teadusuuringute Ühiskeskuse asutuses või on hõlmatud kaudse tegevuse projektiga või
-
kellele makstakse töötasu tegevuseelarve assigneeringutest ja kelle ülesandeks on tehniliste seadmete käigushoidmine või järelevalve nende üle või kes töötavad turva- ja julgeolekuosakonnas, muus turva- või julgeolekuülesannete täitmisega seotud talituses, teabe- ja sidetehnoloogia teenuste osakonnas, ühise välis- ja julgeolekupoliitika/Euroopa julgeoleku- ja kaitsepoliitika operatsioone või kriisikoordineerimiskorraldust toetavas osakonnas või osakonnas, kus on kinnitatud vajadus regulaarse valvesolekuteenuse järele, selleks et täita ülesandeid mehhanismi raames, mis on loodud liikmesriikide abistamiseks 24 tundi ööpäevas,
on õigus saada hüvitist, kui nad peavad olema regulaarselt valves vastavalt personalieeskirjade artiklile 56b.”
2.
Artikkel 3 asendatakse järgmisega:
“Artikkel 3
Iga aasta aprillis esitab komisjon nõukogule ettekande selle kohta, kui palju ametnikke ja teenistujaid igas kategoorias on käesolevas määruses kirjeldatud hüvitist saanud, viidates eraldi juhtumitele, kui hüvitist on antud artikli 1 lõike 1 teise lõigu sätete kohaselt.”
Artikkel 2
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 11. detsember 2006

Labels: 9
15